บลจ.กิมเอ็งลั่นสิ้นปีไม่ขาดทุน
ลุยออกกองใหม่ดันสินทรัพย์โตจัดโครงสร้างใหม่ขึ้นตรงมาเลย์
10 ก.ค. 2555

ลุยออกกองใหม่ดันสินทรัพย์โตจัดโครงสร้างใหม่ขึ้นตรงมาเลย์
บลจ.กิมเอ็ง ครึ่งปีสินทรัพย์ทะลุ 1,000 ล้านบาท มั่นใจสิ้นปีเข้าเป้าหนุนบริษัทหยุดขาดทุนต่อเดือน 2 ล้านบาทสำเร็จ
นายไววิทย์ อุทัยเฉลิม ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) กิมเอ็ง (ประเทศไทย) เปิดเผยว่า ครึ่งปีแรก บริษัทมีสินทรัพย์สุทธิภายใต้การบริหาร (AUM) ประมาณ 1,008 ล้านบาท เพิ่มขึ้น 153% จากสิ้นปีที่ผ่านมา ซึ่งมีสินทรัพย์ 398 ล้านบาท แบ่งเป็นธุรกิจกองทุนรวม 957 ล้านบาท และธุรกิจกองทุนส่วนบุคคล 51 ล้านบาท 
“เรายังคงเป้าหมายขยายสินทรัพย์ในสิ้นปีนี้ให้ถึง 6,000– 7,000 ล้านบาท และที่สำคัญจะทำให้สิ้นปีนี้บริษัทจะหยุดขาดทุนได้ จากที่ผ่านมาขาดทุนเฉลี่ยเดือนละ 2 ล้านบาท” นายไววิทย์ กล่าว
นอกจากนี้ บริษัทจะปรับโครงสร้างภายในกลุ่มใหม่โดยจะขึ้นตรงกับ บลจ.เมย์แบงก์ มาเลเซีย และมีการเปลี่ยนชื่อใหม่ จากปัจจุบันบริษัทอยู่ภายใต้กลุ่มผู้ถือหุ้น คือ ธนาคารเมย์แบงก์ และบริษัทหลักทรัพย์ (บล.) เมย์แบงก์ กิมเอ็ง (ประเทศไทย) 
นายไววิทย์ กล่าวว่า บลจ.เมย์แบงก์ มาเลเซีย มีความชำนาญการลงทุนในหุ้น โดย 60% เป็นธุรกิจกองทุนส่วนบุคคล ขณะที่ บล.เมย์แบงก์ กิมเอ็ง (ประเทศไทย) ก็ถนัดเรื่องหุ้นเช่นกัน ซึ่งจะเป็นประโยชน์ต่อการบริหารกองทุนของบริษัท
อย่างไรก็ตาม การหารือกับ บลจ.เมย์แบงก์ มาเลเซีย ถึงแนวทางการทำธุรกิจกองทุนในไทยนั้น คาดว่าจะได้ข้อสรุปภายในเดือน ก.ค. 2555 และคาดว่าบริษัทจะนำเสนอกองทุนตามแผนงานได้ในเดือน ส.ค. 2555 ทั้งในส่วนของกองทุนตราสารหนี้ กองทุนตราสารตลาดเงินพลัสและกองทุนหุ้น กองทุนต่างประเทศ ซึ่งจะทำให้บริษัทมีกองทุนที่ครบถ้วนจากปัจจุบันมีกองทุนเปิดกิมเอ็งบริหารเงินอยู่เพียงกองทุนเดียว
“ในส่วนของกองทุนหุ้น ในเบื้องต้นบริษัทคงจะบริหารให้กับบริษัทแม่ก่อน ประมาณ 3 เดือน เพื่อให้นักลงทุนเห็นผลการดำเนินงานก่อนที่จะทำการตลาดต่อไป” นายไววิทย์ กล่าว
สำหรับกองทุนอสังหาริมทรัพย์และกองทุนสาธารณูปโภคก็ยังเดินหน้าในกระบวนการต่อไป อาจจะได้เห็นในช่วงปลายปีนี้หรือต้นปีหน้า โดยรูปแบบของกองทุนอสังหาริมทรัพย์จะเน้นลงทุนแบบมีกรรมสิทธิ์ (Free Hold) ที่มีการรับประกันผลตอบแทนขั้นต่ำประมาณ 7% ให้ประมาณ 5 ปี
นายไววิทย์ กล่าวว่า สำหรับกองทุนส่วนบุคคลมั่นใจว่าจะขยายสินทรัพย์ได้ถึง 2,000 ล้านบาทในสิ้นปีนี้ โดยเดือน ก.ค.-ส.ค.นี้ จะได้ลูกค้าใหม่เข้ามาประมาณ 1,000 ล้านบาท